**პროექტის სახელწოდება:** ,,დღის წესრიგის 2030 მოთხოვნების გათვალისწინება რეგულირების ზეგავლენის შეფასების ანგარიშებში საქართველოში“

**პროექტის N:** **17.2129.9-006.00**

**მომსახურების შესრულების ვადა: 06.20018-10.20018**

**ტენდერის განაცხადი**

**რეგულირების ზეგავლენის შეფასება (RIA)**

**,,სახელმწიფო შიდა ფინანსური კონტროლის შესახებ“ საქართველოს კანონზე (ex-post)**

გერმანიის საერთაშორისო თანამშრომლობის საზოგადოების (GIZ) რეგიონული პროგრამის ,,ევროპულ სტანდარტებთან სამხრეთ კავკასიის სამართლებრივი დაახლოების“ ოფისი, პრეტენდენტებს, რომლებსაც აქვთ რეგულირების ზეგავლენის შეფასების (შემდგომში - RIA) განხორციელების გამოცდილება, იწვევს მონაწილეობის მისაღებად ტენდერში შემდეგი პირობებით:

**I. ზოგადი მიმოხილვა**

2011 წლიდან საქართველოში მოქმედებს ,,სახელმწიფო შიდა ფინანსური კონტროლის შესახებ“ საქართველოს კანონი. კანონის მიღების მიზანი ერთის მხრივ იყო სახელმწიფო დაწესებულებებში სახელმწიფო შიდა ფინანსური კონტროლის ევროპული მოდელის შესაბამისი სისტემის ჩამოყალიბება, ხოლო მეორე მხრივ სახელმწიფო შიდა ფინანსური კონტროლის ეფექტურად განხორციელების მეთოდოლოგიის შემუშავება და ამ პროცესში საქართველოს ფინანსთა სამინისტროსა და სხვა სუბიექტებს შორის უფლებამოსილებების განაწილება. კანონის მოქმედების ცალკეულ ეტაპებზე გამოვლინდა მთელი რიგი ხარვეზები, გარკვეული ცვლილებები შეტანილ იქნა 2015 წელს, რითაც რეფორმის სრულყოფილად განხორციელებისათვის პრინციპული საკითხები დაიხვეწა, თუმცა კვლავ რჩება თემები, რომელთა გავლენაც არ ჩანს, ან კანონი არ იძლება საშუალებას რომ გამოჩნდეს. გარდა ამისა, უკანასკნელი ორი წლის მანძილზე აქტიურად ხორციელდება საჯარო სამსახურის რეფორმა, რომელიც ფინანსური მართვისა და კონტროლის რეფორმასთან მჭიდროდ არის დაკავშირებული. შესაბამისად, მიმდინარე მოვლენების გათვალისწინებითა და საუკეთესო საერთაშორისო პრაქტიკის გამოცდილების გაზიარების მიზნით, მიზანშეწონილად იქნა მიჩნეული კანონის რვაწლიანი მოქმედების ეფექტების შეფასება. 2015 წლის სექტემბერში გაერთიანებული ერების ორგანიზაციის 193 წევრი სახელმწიფო მდგრადი განვითარების მიზნებზე შეთანხმდა. დღის წესრიგი 2030 მდგრადი განვითარების 17 მიზანს (SDGs) და 169 ამოცანას აერთიანებს. დღის წესრიგი 2030 არის ისტორიული მნიშვნელობის გლობალური შეთანხმება, რომელიც საერთაშორისო თანამშრომლობის ახალ, ყოვლისმომცველ ჩარჩოდ მიიჩნევა. 2016 წელს საქართველო ერთ-ერთი პირველი ქვეყანა იყო, რომელმაც ნიუ-იორკში გაეროს მაღალი დონის პოლიტიკურ ფორუმის (HLPF) ფარგლებში მდგრადი განვითარების შესახებ ეროვნული ანგარიში[[1]](#footnote-1) წარადგინა და ამით გამოთქვა მზადყოფნა, მდგრადი განვითარების ეროვნული გეგმა შეუსაბამოს დღის წესრიგის 2030 მდგრადი განვითარების მიზნებს. გარდა კონკრეტული მიზნებისა, დღის წესრიგი 2030 ზოგადი მიზანია, მდგრადობის სამივე განზომილების - ეკონომიკური, სოციალური და გარემოსდაცვითი თანაბარი გათვალისწინება. დღის წესრიგის 2030 ერთ-ერთი - მე-16 მიზანი ეხება მშვიდობის, სამართლიანობისა და ძლიერი ინსტიტუტების განვითარებას. მდგრადი განვითარების ეროვნული სახელმძღვანელოს საქართველოსთან მისადაგებული 16.6. ამოცანა მიზნად ისახავს 2030 წლისთვის ეფექტიანი, ანგარიშვალდებული და გამჭირვალე ინსტიტუტების შექმნას ყველა დონეზე. სწორედ ამ ამოცანის აღსრულებას ემსახურება ,,სახელმწიფო შიდა ფინანსური კონტროლის შესახებ“ საქართველოს კანონზე რეგულირების ზეგავლენის შეფასების განხორციელება.

**პრობლემის არსი:** ,,სახელმწიფო შიდა ფინანსური კონტროლის შესახებ“ საქართველოს კანონის თანახმად, სახელმწიფო შიდა ფინანსური კონტროლის სისტემა მოიცავს: ფინანსურ მართვას და კონტროლს, შიდა აუდიტს და ჰარმონიზაციის ცენტრს. კანონის რვაწლიანი მოქმედების შედეგად, შეგვიძლია გამოვყოთ მისი სუსტი მხარეები, რაც ძირითადად ვლინდება კანონის მე-2 თავით გათვალისწინებული საქმიანობის (ფინანსურ მართვა და კონტროლი,) პრაქტიკულ განხორციელებაში. მართალია კანონის მე-2 თავის მთელი რიგი დებულებები განსაზღვრავს ფინანსური მართვისა და კონტროლის განხორციელების არსს, მენეჯერული ანგარიშვალდებულებისა და პასუხისმგებლობის ფარგლებს, პრაქტიკაში აღნიშნულის ეფექტურად განხორციელება ვერ ხერხდება. მიუხედავად იმისა, რომ კანონის მე-2 თავის მიხედვით მენეჯერები აქტიურად უნდა იყვნენ ჩართული FMC- ის განხორციელების პროცესში და აქედან გამომდინარე მათი რეკომენდაციები აისახოს შიდა აუდიტის საბოლოო ანგარიშში, კანონის რვაწლიანი მოქმედების მანძილზე, მენეჯერების ზემოაღნიშნული ფუნქციის შესრულება ფერხდება მენეჯერებში არასაკმარისი ინფორმაციისა, თუ შესაბამისი უნარ-ჩვევების არ არსებობის გამო. საბოლოო ჯამში ფინანსური მართვისა და კონტროლის განხორციელების მთელი ტვირთი აწვება შიდა აუდიტორებს. კანონის 23-ე მუხლის თანახმად, ,,შიდა აუდიტის განხორციელების შედეგად შიდა აუდიტის სუბიექტი ადგენს შიდა აუდიტორული ანგარიშის პროექტს, რომელიც ასახავს შიდა აუდიტის შედეგებს, შიდა აუდიტის განხორციელების პროცესსა და მიგნებებს, მათ ანალიზს და მათ საფუძველზე შემუშავებულ რეკომენდაციებს. შიდა აუდიტორული ანგარიშის პროექტი გონივრული ვადის მითითებით ეგზავნება შიდა აუდიტის ობიექტს ანგარიშში ასახულ საკითხებთან დაკავშირებით საკუთარი მოსაზრების და რეკომენდაციების შესრულების სამოქმედო გეგმის წარდგენის მიზნით.“ იქიდან გამომდინარე, რომ მენეჯერები არ არიან სათანადოდ ინფორმირებულები როგორც შესაბამისი რეგულაციების, ისე პრაქტიკული მეთოდების შესახებ, აღნიშნულ პროცესში მათი ჩართვა, ასევე რეკომენდაციების თუ მოსაზრებების შემუშავება ატარებს მხოლოდ ფორმალურ ხასიათს. უნდა აღინიშნოს, რომ 23-ე მუხლში ცვლილებები შევიდა 2015 წელს, თუმცა ჰარმონიზაციის ცენტრს არ გაუზომავს ცვლილების ეფექტი. შესაბამისად, აუცილებელია, ამ კუთხით მთელი რიგი სამუშაოების ჩატარება, რომლებიც უზრუნველყოფენ მენეჯერების პასუხისმგებლობის ფარგლების განსაზღვრას პრაქტიკაში, ასევე ხელს შეუწყობენ მათი ზოგადი ცნობიერების ამაღლებასა და პრაქტიკული უნარ-ჩვევების ჩამოყალიბება-განვითარებას

,,სახელმწიფო შიდა ფინანსური კონტროლის შესახებ“ საქართველოს კანონის საჯარო მმართველობის განხორციელების ერთ-ერთი მნიშვნელოვანია ინსტრუმენტია, რომელიც ხელს უწყობს საჯარო დაწესებულებების მიერ მათი ფუნქციების ეფექტურ, კანონიერებისა და გამჭირვალობის პრინციპებზე დაყრდნობით განხორციელებაში. შესაბამისად, კანონის ცალკეული დებულებების მხოლოდ ფორმალური არსებობა და პრაქტიკული გამოუყენებლობა, უარყოფითად მოქმედებს და აფერხებს საჯარო მმართველობის განხორციელებას. შესაბამისად, აუცილებელია შემუშავდეს რეკომენდაციები, რომლებიც ხელს შეუწყობს როგორც არსებული კანონის აღსრულებას, ისე გამოავლენს იმ საჭიროებებს, რომლებიც აუცილებელია აღნიშნული მიზნის მისაღწევად.

**II. ტენდერის შინაარსი**

გერმანიის საერთაშორისო თანამშრომლობის საზოგადოების (GIZ) რეგიონული პროგრამა ,,ევროპულ სტანდარტებთან სამხრეთ კავკასიის სამართლებრივი დაახლოების ხელშეწყობა“ საქართველოს ფინანსთა სამინისტროსთან ერთად აცხადებს ტენდერს ,,სახელმწიფო შიდა ფინანსური კონტროლის შესახებ“ საქართველოს კანონზე რეგულირების ზეგავლენის შეფასების განხორციელების თაობაზე დღის წესრიგის 2030 მოთხოვნების გათვალისწინებით.

მთავრობის ნებისმიერი ეფექტური საკანონმდებლო და პოლიტიკური ინიციატივა, რომელიც მიზნად ისახავს ამა თუ იმ სფეროს მოწესრიგებას, უნდა დაექვემდებაროს შესაძლო სოციალურ, ეკონომიკურ თუ გარემოსდაცვითი ასპექტების საფუძვლიან შესწავლა-ანალიზს. ევროკავშირის 2009 წლის დირექტივის მიხედვით[[2]](#footnote-2) "რეგულირების ზეგავლენის შეფასების პროცესი ამზადებს მტკიცებულებებს პოლიტიკური გადაწყვეტილების მიმღებთათვის მათი პოლიტიკური ალტერნატივების უპირატესობებისა და უარყოფითი მხარეების შესახებ პოტენციური ზემოქმედების შეფასების საშუალებით“. რეგულირების ზეგავლენის შეფასება, უნდა განხორციელდეს დღის წესრიგის 2030 ძირითად პრინციპებს მიხედვით, კერძოდ, (i) ინტეგრირებული სისტემა, რომელიც მდგრადობის სამ - გარემოსდაცვით, სოციალურსა და ეკონომიკურ განზომილებას აერთიანებს; (ii) არავინ უნდა დარჩეს უყურადღებოდ, მდგარდი განვითარების მიზნები უნდა შეეხოს ყველას, მათ შორის, ყველაზე ღარიბებსა და მოწყვლად ჯგუფებს, რათა აღმოიფხვრას უთანასწორობა; (iii) ყველა დაინტერესებული მხარის ჩართვა, რაც გულისხმობს, რომ არა მხოლოდ სახელმწიფოა ვალდებული განახორციელოს მდგრადი განვითარების მიზნები, არამედ თავად საზოგადოება, მისი ცალკეული ჯგუფები, მოქალაქეები თანაბრად უნდა ჩაერთონ აღნიშნულ პროცესში; (iv) ანგარიშვალდებულების პრინციპი უზრუნველყოფს პროცესის ღიად და გამჭირვალედ წარმართვის შესაძლებლობას.

რეგულირების ზეგავლენის შეფასება ერთი მხრივ განსაზღვრავს პოლიტიკის მიზნებს, ხოლო მეორე მხრივ ახდენს ამ მიზნების მიღწევის შესაძლებლობების ანალიზს. რეგულირების კონკრეტულ შემთხვევაზე შესაძლო გავლენის შეფასების მიზნით, ხორციელდება ყველა ალტერნატივის (ოფციის) შედარება და ანალიზი, რათა მოხდეს მათი შესაძლო გავლენის შეფასება სოციალური, ეკონომიკური და გარემოსდაცვითი ასპექტების გათვალისწინებით. თითოეული ალტერნატივის (ოფციის) დადებითი და უარყოფითი მხარეების ანალიზის შედეგად, მუშავდება შესაბამისი რეკომენდაციები, პრობლემის საუკეთესო გზით რეგულირების მიზნით. გარდა ამისა, იმისათვის, რომ ე.წ. RIA პროცესი მაქსიმალურად ეფექტურად განხორციელდეს, აუცილებელია საზოგადოების ცალკეული ჯგუფების კვლევა და მათი გამოკითხვა, როგორც საჯარო სექტორის, იქნება ეს ცალკეული დარგობრივი სამინისტროები, საჯარო სამართლის იურიდიული პირები, პარლამენტის დარგობრივი კომიტეტები თუ სხვა, ისე კერძო სექტორის - არასამთავრობო ორგანიზაციები, სამეცნიერო თუ კვლევითი დაწესებულებები, ბიზნეს ასოციაციები. ზემოაღნიშნული პროცესი უნდა წარიმართოს ინკლუზიურად და გამჭვირვალედ, ხოლო მიღებული და დასკვნები აისახოს რეგულირების ზეგავლენის შეფასების ანგარიშში.

იქიდან გამომდინარე, რომ რეგულაციების ზეგავლენის შეფასება არ არის დღეს მოქმედი საკანონმდებლო პროცესის სავალდებულო ნაწილი, პრეტენდენტებმა უნდა უზრუნველყონ საქართველოს ფინანსთა სამინისტროს თანამშრომლების აქტიური მონაწილეობა RIA-ს განხორციელების პროცესში, მათი უნარებისა და შესაძლებლობების განვითარება, როგორც კონკრეტულად ,,სახელმწიფო შიდა ფინანსური კონტროლის შესახებ“ საქართველოს კანონის შედეგების შეფასება-ანალიზის, ისე, ზოგადად, RIA-ს მეთოდოლოგიის სფეროში.

საბოლოო ჯამში, ,,სახელმწიფო შიდა ფინანსური კონტროლის შესახებ“ საქართველოს კანონზე RIA-ს განხორციელება ხელს შეუწყობს კანონის შესაბამისი ნორმების დახვეწას და გამოავლენს პრობლემის მოგვარების შესაძლო ალტერნატივებს.

**III.** **ობიექტური და მოსალოდნელი მიწოდება**

მომსახურების მიმწოდებელი იღებს ვალდებულებას ხელი შუწყოს საქართველოს ფინანსთა სამინისტროს RIA-ს განხორციელების პროცესში საუკეთესო საერთაშორისო პრაქტიკისა და ,,რეკომენდაციები საქართველოში რეგულაციების გავლენის შეფასების ეროვნული ჩარჩოს შესახებ“ გათვალისწინებით.

მომსახურების მიმწოდებელი იღებს ვალდებულებას შეასრულოს შემდეგი სამუშაოები:

ა) ხელი შეუწყოს საქართველოს ფინანსთა სამინისტროს RIA-ს განმახორციელებელი სამუშაო ჯგუფის შექმნაში (თავის მხრივ მომსახურების მიმწოდებელი უზრუნველყოს RIA-ს განხორციელების პროცესში შესაბამისი დარგის სპეციალისტების ჩართვას (იურისტები, ეკონომისტები, ასევე სოციალური/პოლიტიკური მეცნიერები, გარემოსდაცვითი მეცნიერების სპეციალისტები). RIA-ს განმახორციელების პროცესში შესაბამისი საერთაშორისო დარგობრივი ექსპერტების ჩართვა სავალდებულოა;

ბ) უზრუნველყოს RIA-ს განმახორციელებელი სამუშაო ჯგუფის წევრებს შორის ამოცანებისა და ფუნქციების დეტალური და სწორი განაწილება, სამუშაო ჯგუფთან ერთად შეადგინოს RIA-ს განხორციელების დეტალური გეგმა, კონკრეტული ვადების, ეტაპებისა და ბიუჯეტის მითითებით.

გ) RIA-ს განხორციელების პროცესში, RIA-ს განმახორციელებელი სამუშაო ჯგუფის წევრებს ჩაუტაროს სულ მცირე 4 (ოთხი) თემატური ტრენინგი;

დ) RIA-ს განხორციელების პროცესში ხელი შუწყოს დღის წესრიგის 2030 მოთხოვნების გათვალისწინებას, კერძოდ, RIA-ს ანგარიშის ცალკე თავში ასახოს როგორც დღის წესრიგის 2030 მდგრადი განვითარების შესაბამისი, პრობლემასთან დაკავშირებული მიზნები ისე პრინციპები. განახორციელოს პრობლემის იდენტიფიცირება ცალკეულ მიზნებთან მიმართებაში, მისი მოგვარების შესაძლო ალტერნატივების ეფექტების ანალიზი ცალკეული მიზნების აღსრულებასთან მიმართებაში.

ე) საქართველოს ფინანსთა სამინისტროსთან ერთად, რაოდენობრივი და ხარისხობრივი მეთოდების გამოყენებით, შეიმუშავოს ,,სახელმწიფო შიდა ფინანსური კონტროლის შესახებ“ საქართველოს კანონში განსახორციელებელი ცვლილებების/პრობლემის არა საკანონმდებლო გზით მოგვარების შესაძლო ალტერნატივები;

ვ) RIA-ს განხორციელების პროცესში გაითვალისწინოს შემდეგი ინდიკატორები: დღის წესრიგის 2030 განხორციელების საქართველოს ეროვნული სახელმძღვანელო (ასეთის არსებობის შემთხევაში); სხვა შემთხვევაში, გამოიყენოს დღის წესრიგის 2030 მე-16 მიზნის გლობალური ინდიკატორები. აგრეთვე ის საერთაშორისო კონვენციები თუ ხელშეკრულებები და ევროკავშირის ის დირექტივები, რომლებიც სახელმწიფო შიდა ფინანსური კონტროლის სისტემისთვის არის მნიშვნელოვანი;

ზ) ხელი შეუწყოს RIA-ს განმახორციელებელ სამუშაო ჯგუფს გამართოს კონსულტაციები დაინტერესებულ მხარეებთან, მათ შორის საქართველოს სამინისტროებთან და საჯარო სამართლის იურიდიულ პირებთან, ასევე საქართველოს პარლამენტის შესაბამის დარგობრივ კომიტეტებთან, ასევე სამოქალაქო საზოგადოების სხვადასხვა ჯგუფებთან და სხვა დაინტერესებულ მხარეებთან RIA-ს განხორციელების მთელი პროცესის განმავლობაში. ასევე უზრუნველყოს მონიტორინგისა და შეფასების განხორციელება, რამდენად იქნა გათვალისწინებული კონსულტაციების შედეგები RIA-ს საბოლოო ანგარიშში;

თ) ხელი შუწყოს RIA-ს განმახორციელებელ სამუშაო ჯგუფს მონაცემთა შეგროვებასა და შეფასებაში;

ი) RIA-ს განმახორციელებელის პროცესში, ხელი შეუწყოს საქართველოს ფინანსთა სამინისტროს მიერ გამოვლენილი შესაძლო ალტერნატივების შეფასებასა და შედარებით ანალიზს მდგრადობის სამივე განზომილების - გარემოსდაცვითი-ეკონომიკური და სოციალური გათვალისწინებით;

კ) ხელი შეუწყოს RIA-ს განმახორციელებელ სამუშაო ჯგუფს როგორც RIA-ს შუალედური, ისე საბოლოო ანგარიშის მომზადებაში, ასევე ამ ანგარიშების პრეზენტაციების ორგანიზებაში. საბოლოო ანგარიშის პრეზენტაცია, საქართველო ფინანსთა სამინისტროსთან ერთად, განახორციელოს საჯარო განხილვის ფორმატში.

**IV. დამატებითი პირობები/მიწოდება:**

**მომსახურების მიმწოდებელმა უნდა უზრუნველყოს:**

* საქართველოს ფინანსთა სამინისტროს მხარდაჭერა RIA-ს განხორცილების მთელი პერიოდის განმავლობაში. მუდმივი კომუნიკაცია როგორც RIA-ს განმახორციელებელი სამუშაო ჯგუფის წევრებთან, ასევე საქართველოს ფინანსთა სამინისტროს პროცესთან დაკავშირებულ სხვა თანამშრომლებთან.
* RIA-ს განხორციელების პროცესში, RIA-ს განმახორციელებელი სამუშაო ჯგუფის წევრებს ჩაუტაროს სულ მცირე 4 (ოთხი) თემატური ტრენინგი;
* ხელი შეუწყოს RIA-ს განმახორციელებელი სამუშაო ჯგუფის წევრებს წინასწარ შერჩეულ დაინტერესებულ მხარეებთან (მიზნობრივ ჯგუფებთან, დარგის სპეციალისტებთან, დაინტერესებულ უწყებებთან) პერიოდული შეხვედრების ორგანიზებაში;
* RIA-ს განმახორციელებელი სამუშაო ჯგუფის წევრებთან ერთად, მოამზადოს ,,სახელმწიფო შიდა ფინანსური კონტროლის შესახებ“ საქართველოს კანონზე განხორციელებული RIA-ს შუალედური ანგარიშის წარდგენა და პრეზენტაცია;
* RIA-ს განმახორციელებელი სამუშაო ჯგუფის წევრებთან ერთად, საქართველოს ფინანსთა სამინისტროს წარმომადგენლების მონაწილეობით, განახორციელოს RIA-ს საბოლოო ანგარიშის წარდგენა და საჯარო კონფერენციის ფარგლებში პრეზენტაცია.

**მომსახურების მიმწოდებელი უნდა აკმაყოფილებდეს შემდეგ მოთხოვნებს:**

* RIA-ს განხორციელების დასაბუთებული გამოცდილება (რეგულირების ზეგავლენის შეფასების ანგარიშის შესაბამისი ნიმუში), გარემოსდაცვითი და სოციალური ზემოქმედების შეფასების, იურიდიული და პოლიტიკური ანალიზის განხორციელების გამოცდილება;
* სამუშაო ჯგუფის წევრებს (პერსონალს) უნდა ჰქონდეთ სულ მცირე 6 წლიანი მუშაობის გამოცდილება შესაბამის დარგობრივ სფეროებში, მათ შორის, სოციალური მეცნიერებების განხრით, როგორიცაა: ეკონომიკა, სოციოლოგია და პოლიტიკის ანალიზი;
* სამუშაო ჯგუფში უზრუნველყოფილი უნდა იყოს საერთაშორისო დარგობრივი ექსპერტის (სპეციალიზაციით) მონაწილეობა;
* ჯგუფი დაკომპლექტებული უნდა იყოს მაღალი კვალიფიკაციის მქონე წევრებით, რომელთაც აქვთ ძლიერი უნარ-ჩვევები. ასევე რეგულირების ზეგავლენის განხორციელების ეტაპების, საფეხურებისა და მეთოდოლოგიის შესახებ ტრეინინგების ჩატარების გამოცდილება (მაგ., მონაცემთა შეგროვება და დაინტერესებულ მხარეთა კონსულტაციის მეთოდები).
* გამართულად და დასაბუთებულად წერისა და, შესაბამისად, ანგარიშის წარმოდგენის უნარ-ჩვევები, როგორც ქართულ, ისე ინგლისურ ენებზე.

*რეგულირების ზეგავლენის შეფასების ანგარიში წარმოდგენილი უნდა იყოს როგორც ქართულ, ისე ინგლისურ ენებზე.*

**V. გადახდის წესები**

ტენდერში გამარჯვებული პრეტენდენტი მომსახურების საფასურს მიიღებს ქვემოთ ჩამოთვლილი შესრულების შესაბამისად:

• რეგულირების ზეგავლენის შეფასების დეტალური სამოქმედო გეგმა, შესაბამისი ბიუჯეტის, ვადებისა და მოქმედების ეტაპების მითითებით;

• რეგულირების ზეგავლენის შეფასების შუალედური ანგარიში;

• რეგულირების ზეგავლენის შეფასების საბოლოო ანგარიშისა და საჯარო კონფერენციის დასკვნითი ანგარიში.

**VI. დავალების შესრულების ხანგრძლივობა და შესრულების ადგილი**

რეგულირების ზეგავლენის შეფასების განხორციელების ადგილი არის საქართველო. რეგულირების ზეგავლენის შეფასება მომსახურების მიმწოდებელსა და მიმღებს შორის ხელშეკრულების დადებიდან უნდა განხორციელდეს 5 თვის ვადაში, მაგრამ არაუგვიანეს 2018 წლის 26 ოქტომბრისა.

**VII. დასაშვებობა და კვალიფიკაცია**

• საკონსულტაციო ფირმები;

• კვლევითი ინსტიტუტები;

. უნივერსიტეტები;

• არასამთავრობო ორგანიზაციები.

ამ თავში ჩამოთვლილი ორი ან მეტი სუბიექტის გაერთიანების შემთხვევაში, უპირატესობა მიენიჭება იმ გაერთიანებას, რომელშიც გათვალისწინებული იქნება უნივერსიტეტის (ების) მონაწილეობა.

*შეფასების კრიტერიუმი დგინდება თანდართულ Excel ფაილში.*

1. [Georgia First Voluntary National Review on Implementation of the Sustainable Development Goals](https://sustainabledevelopment.un.org/content/documents/10680SDG%20Voluntary%20National%20Review%20Georgia-.pdf) [↑](#footnote-ref-1)
2. https://ec.europa.eu/info/sites/info/files/better-regulation-guidelines-impact-assessment.pdf [↑](#footnote-ref-2)